text: Mand død efter overfald i Vejle: 52-årig varetægtsfængslet 
  26 juli 2013 kl. 06.36
  Politiet rejser sigtelse mod en mand for overfald på en 59-årig vejlenser, der blev fundet kvæstet på gaden.
  Politiet i Vejle har anholdt en 52-årig mand fra Vejle, som de mistænker for at stå bag et overfald på den 59-årige Leo Nørlund Andersen, der døde af sine kvæstelser onsdag.
  Overfaldet fandt sted natten til tirsdag i krydset mellem Vedelsgade og Vesterbrogade i Vejle.
  Her blev Leo Nørlund Andersen fundet liggende på vejen med en bule i baghovedet.
  - Vi sigter den 52-årige for vold ved at have slået den 59-årige mand i ansigtet, mens han stod ude i vejkrydset, siger vicepolitiinspektør Carsten Thostrup fra Vejle Politi til Ritzau.
  Den 59-årige faldt og slog hovedet ned i asfalten, da han blev slået.
  Obduktionsrapporten viste onsdag, at han ved faldet pådrog sig kraniebrud med underliggende hjernekvæstelse.
  
  Erklærer sig skyldig
  Den 52-årige, der i forvejen er kendt af politiet, blev fremstillet i et grundlovsforhør ved retten i Kolding fredag formiddag.
  Her blev han idømt fire ugers varetægtsfængsel. Det skriver Vejle Amts Folkeblad.
  Den 52-årige tilstod i retten, at han havde givet ham en lussing
  - Jeg så ham falde og hørte lyden, da hans hoved ramte asfalten, forklarede den 52-årige i retten fredag formiddag
  Vejlenseren er varetægtsfængslet frem til den 23. august.
  